  Майя Бывальцева Удмуртиысь Арслан Гильмутдинов суй-пыдзыя сӧсыр спортсменъёс пӧлын шоссеын велосипедэн ворттылонъя дуннелэн чемпионатаз азвесь медаль утӥз. Со сярысь элькунысь Спортъя дасяськонъя центрлэн «ВКонтакте» мерлыко вотэсысь огиназ ивортӥзы. Ижкарысь спортсмен 68 иськеме группаын ворттылонын кыкетӥ инты басьтӥз. Солэсь азьвыл 25 иськеме нимаз ворттылонын бронза медаль утӥз. Ватсалом, дуннелэн чемпионатаз озьы ик Удмуртиысь Сергей Пудов пыриськиз. Кемалась ӧвӧл, Дуннелэн кубокезлэн люкетаз со усиз но урдлыоссэ вӧсь кариз вал, соин ик таяз ӵошатсконъёсын вань кужымзэ сётыны ӧз быгаты. 33,6 иськемез нимаз ворттылонын куатетӥ инты басьтӥз, 92,4 иськемез группаен ворттылонын – витетӥ. Озьы ке но спортсмен ӝоже уг усьы, валтӥсь стартъёслы дасяськыны дыр вань на шуыса пусйиз. 2021-тӥ арын 24-тӥ гудырикошконысен Токиоын Паралимпи шудонъёс мынозы. Шоссеын велосипедэн ворттылонъя дуннелэн чемпионатэз Португалиысь Кашкайш карын ортчизы. Отчы 39 кунъёсысь 300-лэсь трос спортсменъёс пыриськизы. Россилэн сборноез куать завесь но ньыль бронза медальёс утӥз.  Тегъёс: Спорт Удмуртия велоспорт СергейПудов АрсланГильмутдинов  